Aquilee in Vuarneriane
Vinars ai 11 di Zenâr aes 6 e mieze di sere, la biblioteche Vuarneriane antighe di S.Denêl, in colaborazion cul comun, la clape di culture Patrie dal Friûl e la associazion Pressacco, e ospite un event impuartant no dome pai studiôs di storie e di Aquilee: la presentazion dal libri di Luca De Clara "Incontro a Aquileia".
La indagjin e ufrìs une sintesi preseabile des ricercjis di pre Gilberto Pressacco su lis origjins e la specialitât dal cristianisim di aquileiês, passant de teologjie ae storie de musiche, de danze ai cults agraris. Sul sfont, la evangjelizazion dal Alt Adriatic, lis pratichis cultuâls antighis dulà che ebraisim e cristianisim si cjatarin tai rituâi misteriôs e sugjestîfs des campagnis furlanis tra Ete tarde antighe e Ete moderne. Cul autôr a intervignaran pre Roman Michelot, Flavio Pressacco e Angelo Vianello. Al modere la serade Dree Valcic. Dal libri us ai za fevelât ancje ta chest post e za dome chest al è une buine motivazion par no pierdi la serade. Ma se propit no us baste us fâs presint che pe ocasion al sarà esponût pal public l'antîc “Breviarium Aquileiense” dal secul XI, custodît in Biblioteche. Par savê di ce che si trate, o ai domandât al diretôr de Guarneriane Agnul Floramo e us lassi chi lis sôs peraulis: «Si trate di un dai manoscrits plui antîcs e impuartants pe liturgjie de Glesie di Aquilee. Probabilmentri si podarès datâlu al secul XI, il stes di Popon e di Siart. Di grandissime sugjestion. Al è scrit su pergamene. Al conten antifonis e cjantis compagnadis di notazion musicâl, par jessi plui precîs “neumatiche in cjamp viert”, ven a stâi une vore antighe. Al testimonee la Fede dai nestris paris. Lu esponarìn in anteprime te sere di vinars ai 11, ma o stoi bielzà organizant une serade dute su di lui, là che esperts lu fasaran “sunâ” gjavant fûr dal public la musiche, la vôs, i sunôrs platâts li dentri di plui di 1000 agns. La seconde part dal manoscrit, plui resinte, dal XIV secul, e puarte cheste note: "MCCCL fuit interfectus D. Patriarcha Beltrandus veniente (sic) de Veneciis cum sua gente... domino Comite Garicie intefecerunt ipsum et fuit captus cum eo d. Federicus de Savorniano miles, d. Gerardus de Chucagna miles et alii multi". Duncje un manoscrit pardabon furlan!».
Alore, si viodìn a S.Denêl!
fur_Latn fur_Latn fur_Latn fur_Latn